Paterna repartirà 10.000 màscares als treballadors dels seus polígons industrials a partir de demà
15/04/2020

# Paterna repartirà 10.000 màscares als treballadors dels seus polígons industrials a partir de demà

[![Paterna repartirà 10.000 màscares als treballadors dels seus polígons industrials a partir de demà](/images/noticias/2020/04/reunion-poligonos-gr.jpg)](/images/noticias/2020/04/reunion-poligonos-gr.jpg)

15.04.2020

L'Alcalde de Paterna, Juan Antonio Sagredo ha anunciat hui aquesta mesura als responsables de les cinc àrees industrials de la ciutat durant la reunió telemàtica que manté amb ells cada setmana

Coneixedor de la dificultat que tenen moltes de les empreses de les àrees industrials del terme municipal per a aconseguir equips de protecció individual per als seus treballadors davant l'escassetat de EPIs, l'Ajuntament de Paterna ha decidit distribuir 10.000 unitats de màscares quirúrgiques per a proveir als empleats dels seus tres parcs empresarials i dos polígons industrials.  
  
La mesura ha sigut comunicada hui mateix per l'Alcalde de Paterna, Juan Antonio Sagredo als responsables de les diferents àrees i polígons durant la reunió telemàtica que ha mantingut amb ells cada setmana.  
  
El repartiment de les màscares es durà a terme a primera hora del matí del dijous i del divendres en els accessos dels polígons a través d'agents de Policia Local i en coordinació amb les gerències dels diferents parcs i àrees empresarials.  
  
Conscient de les dificultats que estan tenint les empreses per a trobar subministraments de EPIs, Sagredo ha volgut crear aquest Pla de Xoc municipal per a augmentar la protecció de tots aquells treballadors i treballadores que, per diferents circumstàncies, no poden disposar d'aquestes màscares en els seus llocs de treball i permetre així que les empreses del municipi es proveïsquen d'equips de protecció per a garantir la seguretat sanitària dels seus empleats.  
  
Amb aqueixa fi, l'Ajuntament també incorporarà en la web de Paterna Ciutat d'Empreses www.paternaciudaddeempresas.es un llistat de proveïdors de Paterna d'Equips de Protecció Individual per a facilitar que les companyies puguen proveir-se d'aquest material tan demandat.  
  
El primer edil, president també de Paterna Ciutat d'Empreses, responsable de les àrees d'Indústria, Empreses i Universitat i President de la Comissió d'Indústria de la FVMP ha destacat que “la seguretat i la protecció dels treballadors i treballadores és fonamental en aquests moments, no sols per a frenar el risc de contagi de COVID-19 sinó perquè són el motor per a reactivar l'economia i l'ocupació en aquesta situació de crisi”.  
  
Així mateix, l'Alcalde ha recordat que Paterna és un dels principals motors econòmics de la província i de la Comunitat gràcies al seu caràcter eminentment industrial i ha assenyalat que “la seguretat sanitària i la protecció de la nostra fortalesa industrial i empresarial ens permetrà minimitzar l'impacte de la crisi del coronavirus”.  
  
En aquest sentit, Sagredo ha recordat que el repartiment de màscares entre els treballadors se suma a l'acord aconseguit amb l'Associació de Petits i Mitjans Empresaris i Professionals (APYMEP) per a facilitar la presentació telemàtica de les ajudes del Consell a autònoms que hagen disminuït els seus ingressos a causa del COVID-19 i que manquen de certificat de signatura digital, d'una gestoria o d'una altra persona amb signatura que actue en la seua representació i els presente la instància.